钦定古今图书集成/明伦汇编/氏族典/第096卷 > 苏祐
## 钦定古今图书集成/明伦汇编/氏族典/第096卷 > 苏祐

按《濮州志》：“祐字允吉，濮州人。嘉靖丙戌进士。初以广
东道御史按宣大，时大同军乱，杀总兵李瑾，祐上疏
请讨。监军至大同，镇抚王宁出见，祐密授计，使首恶
马昇、杨林者斩其党，传首出献，大同遂安。迁江西督
学副使。后拜山西参政，治雁门三关。寻擢大理寺少
卿及右副都御史，召为刑部右侍郎，寻改兵部侍郎”，
复以本职兼佥都御史，行宣大总督事。秋，寇薄京师，
祐将三镇兵击之，斩首数十，马牛以千计，命为总督。
壬子，败敌于老营堡。癸丑，进右都御史。总兵岳懋失
事，惧罪，奏祐不请兵饷，削秩为庶民。穆宗嗣位，诏复
其官。及卒，遣官谕祭营葬事。